CELEX: 32022D0177
Language: fi
Date: 2022-02-08 00:00:00
Title: Neuvoston päätös (EU) 2022/177, annettu 8 päivänä helmikuuta 2022, päätöksen (EU) 2016/394 kumoamisesta unionin puolesta

10.2.2022   
               
               
                  FI
               
               
                  Euroopan unionin virallinen lehti
               
               
                  L 29/6
               
            
         NEUVOSTON PÄÄTÖS (EU) 2022/177,
         annettu 8 päivänä helmikuuta 2022,
         päätöksen (EU) 2016/394 kumoamisesta unionin puolesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 209 artiklan sekä 218 artiklan 9 kohdan,
         ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun kumppanuussopimuksen (1), sellaisena kuin se on viimeksi muutettuna, ja erityisesti sen 96 artiklan 2 kohdan a alakohdan neljännen alakohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen, sellaisena kuin se on viimeksi muutettuna, 96 artiklan nojalla Burundin tasavallan kanssa käydyt neuvottelut saatettiin päätökseen neuvoston päätöksellä (EU) 2016/394 (2). Kyseisen päätöksen liitteessä täsmennetyt aiheelliset toimenpiteet toteutettiin komission yhteisymmärryksessä unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, kanssa esittämästä ehdotuksesta.
                  
               
                     (2)
                  
                  
                     Yleisesti voidaan todeta, että toukokuussa 2020 pidettyjen parlamenttivaalien mahdollistama rauhanomainen poliittinen prosessi on antanut uutta toivoa Burundin kansalle sekä tarjonnut uusia mahdollisuuksia Burundille ja sen suhteille kumppaneihinsa.
                  
               
                     (3)
                  
                  
                     Unioni on sen jälkeen tunnustanut Burundin hallituksen myönteiset toimet ihmisoikeuksien, hyvän hallintotavan ja oikeusvaltion aloilla sekä sen etenemissuunnitelmassa (”feuille de route”) annetut sitoumukset lisäparannusten toteuttamiseksi kyseisillä aloilla.
                  
               
                     (4)
                  
                  
                     Maan kehityksen ja vakauden kannalta tarpeellisten uudistusten täytäntöönpanoon sitoutunut hallitus on muodostettu ja päätöksessä (EU) 2016/394 vahvistettujen sitoumusten täytäntöönpanossa on edistytty.
                  
               
                     (5)
                  
                  
                     Komission yhteisymmärryksessä korkean edustajan kanssa tekemän arvion mukaan päätöksen (EU) 2016/394 hyväksymisen perusteet, sellaisina kuin ne esitetään kyseisessä päätöksessä, eivät ole enää voimassa. Kyseinen päätös olisi sen vuoksi kumottava unionin puolesta.
                  
               
                     (6)
                  
                  
                     Ihmisoikeuksien, hyvän hallintotavan ja oikeusvaltion aloilla on edelleen haasteita, ja Burundin viranomaisten on tarpeen saavuttaa lisäedistystä muun muassa toteuttamalla etenemissuunnitelmaa EU:n ja Burundin välisen jatkuvan poliittisen vuoropuhelun puitteissa.
                  
               
                     (7)
                  
                  
                     Burundin tilanne on edelleen epävakaa, ja viranomaiset tarvitsevat kansainvälisten kumppaneiden tukea maan uudistusohjelman ja kehityssuunnitelman toteuttamisessa.
                  
               
                     (8)
                  
                  
                     Unionin olisi yhdessä muiden kansainvälisten kumppaneiden kanssa tuettava Burundin viranomaisten käynnissä olevia pyrkimyksiä, joiden tarkoituksena on vakauttaa ja lujittaa demokraattisia instituutioita, edistää ihmisoikeuksia, hyvää hallintotapaa ja oikeusvaltioperiaatetta sekä panna täytäntöön etenemissuunnitelmassa annetut sitoumukset lisäparannusten toteuttamiseksi kyseisillä aloilla,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kumotaan unionin puolesta päätös (EU) 2016/394.
         
         
            2 artikla
            Komissio ilmoittaa unionin puolesta Burundille päätöksen (EU) 2016/394 kumoamisesta.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 8 päivänä helmikuuta 2022.
            
               
                  Neuvoston puolesta
               
               
                  Puheenjohtaja
               
               J.-Y. LE DRIAN
            
         
         
            (1)  EYVL L 317, 15.12.2000, s. 3.
         
            (2)  Neuvoston päätös (EU) 2016/394, annettu 14 päivänä maaliskuuta 2016, Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen 96 artiklan nojalla Burundin tasavallan kanssa käydyn neuvottelumenettelyn päättämisestä (EUVL L 73, 18.3.2016, s. 90).